Pasientombudet krever etterforskning av Ahus
Knut Fredrik Thorne, viser til flere pasientdødsfall og skader og krever politietterforskning. Nybygde Akershus universitetssykehus (Ahus) åpnet for fire år siden. Til tider har mangelen på leger og sykepleiere vært prekær, noe som opprører Thorne. Han mener situasjonen er så alvorlig at politiet må gripe inn. - Politiet må på banen med en bredt anlagt etterforskning for å finne ut hva som skjedde, hva som gikk galt og hvem som har ansvaret i forbindelse med omleggingen i Oslo og overføringen av ansvar til Ahus, sier Thorne til TV 2. Han mener at Statens helsetilsyn, fylkeslegen i Oslo og Akershus og Arbeidstilsynet bør bidra til en slik etterforskning. - Lovbruddene er mange og omfattende og har medført alvorlige skade og død for flere pasienter, sier Thorne.I juni påpekte fylkesmannen i Oslo og Akershus i en rapport at Ahus har drevet uforsvarlig i et halvt år. Rapporten dekker første halvdel av 2011. Den avdekker bruk av et stort antall innleide vikarer, bruk av dobbeltvakter og viser til korridorpasienter og avviksmeldinger. 20 pasienter ble betydelig skadd av behandling de fikk ved sykehuset og ni unaturlige dødsfall ble registrert. Tre av dem skyldtes mangelfull pleieoppfølging, ifølge fylkesmannen. Ett år gamle Ewans er blant de ni dødsfallene. Gutten ble innlagt ved Ahus, og deretter overført til Ullevål sykehus. På Ullevål døde han. Politiet innledet etterforskning, men henla saken i mai i fjor. Nå vurderer politiet å gjenoppta etterforskningen av dette dødsfallet. Helsetilsynet konkluderer i en tilsynsrapport at Ahus skulle ha tatt blodprøver av gutten, og tilsynet har også avdekket at han ikke ble tilført væske før han ble sendt videre til Ullevål.Ahus fikk i fjor overført ansvar for 160.000 innbyggere som tidligere soknet til Aker sykehus. Thorne mener det er for enkelt å skylde på ledelsen i Ahus. Helse- og omsorgsminister Anne-Grete Strøm-Erichsen (Ap) får derimot sitt pass påskrevet. - I hele omleggingsprosessen har helseministeren skjøvet Helse sørøst foran seg. Hun hadde makt, midler og myndighet til å styre dette, men gjorde det ikke, sier Thorne. Helse sørøst medgir i en kommentar at situasjonen i fjor var krevende, men at den ble fulgt nøye og tatt på alvor, og at Helse sørøst aldri mottok meldinger om at driften ved Ahus var uforsvarlig. Verken Helse- og omsorgsdepartementet eller Ahus ønsker å kommentere saken.
Pasient- og brukerombudet i Akershus mener mangelen på leger og sykepleiere ved Akershus universitetssykehus er uakseptabel.